ተጨማሪ 73 ሰዎች በኮረና ቫይረስ ተያዙ
አዲስ አበባ፦ ባለፉት 24 ሰዓታት በተደረገ የላቦራቶሪ ምርመራ ተጨማሪ 73 ሰዎች በቫይረሱ መያዛቸው ተገለፀ። ከኮረና ቫይረስ ያገገሙ ሰዎች 159 መድረሳቸውንም የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፤ ባለፉት 24 ሰዓታት የላቦራቶሪ ምርመራ ከተደረገላቸው 2ሺ 844 ሰዎች መካከል73 ሰዎች ቫይረሱ ተገኝቶባቸዋል። 
ቫይረሱ የተገኘባቸው 49 ወንድ እና 24 ሴት ኢትዮጵያውያን ናቸው። ከ6 – 75 የእድሜ ክልል ውስጥ
 ይገኛሉ ። 27 የውጭ ሀገር የጉዞ ታሪክ ያላቸው ፣15 በበሽታው ከተያዘ ሰው ጋር ንክኪ የነበራቸው ሲሆኑ፤ 31 የውጭ ሀገር የጉዞ ታሪክ የሌላቸው ፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል ።
ቫይረሱ ከተገኘባቸው 56 ከአዲስ አበባ፣ 4 ከትግራይ፣ 2 ከአማራ ፣ 8 ከሶማሌ ክልል ለይቶ ማቆያ የነበሩ ሲሆን፤ 3 የድንበር ተሻጋሪ አሽከርካሪዎች መሆናቸውን ጠቁመዋል ።
ባለፉት 24 ሰዓት ውስጥ 7 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 159 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 655 መሆኑን ጠቁመው፤ ከእነዚህም ውስጥ 489 ሰዎች በለይቶ ህክምና ላይ መሆናቸውን አስታውቀዋል።አስካሁን ለ 83ሺ854 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 5 ሰዎች ህይወት ማለፉ የሚታወስ ሲሆን፤ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ግንቦት 18/2012
በጋዜጣው ሪፖርተር